CELEX: 62017TN0827
Language: hr
Date: 2017-12-27 00:00:00
Title: Predmet T-827/17: Tužba podnesena 27. prosinca 2017. – Aeris Invest protiv ESB-a

19.2.2018   
            
            
               HR
            
            
               Službeni list Europske unije
            
            
               C 63/18
            
         Tužba podnesena 27. prosinca 2017. – Aeris Invest protiv ESB-a
   (Predmet T-827/17)
   (2018/C 063/24)
   Jezik postupka: španjolski
   
      Stranke
   
   
      Tužitelj: Aeris Invest Sàrl (Luxembourg, Luksemburg) (zastupnici: R. Vallina Hoset, A. Sellés Marco, C. Iglesias Megías i A. Lois Perreau de Pinninck, odvjetnici)
   
      Tuženik: Europska središnja banka
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               poništi odluke ESB-a LS/MD/17/405, LS/PT/17/406 i LS/MD/17/419 od 7. studenoga 2017., i
            
         
               —
            
            
               naloži Europskoj središnjoj banci snošenje troškova.
            
         
      Tužbeni razlozi i glavni argumenti
   
   U skladu s odredbama članka 263. UFEU-a i članka 8. stavka 3. Odluke Europske središnje banke od 4. ožujka 2004. o javnom pristupu dokumentima Europske središnje banke (ESB/2004/3), predmet ove tužbe je poništenje odluka Europske središnje banke LS/MD/17/405, LS/PT/17/406 i LS/MD/17/419 od 7. studenoga 2017., u vezi s ponovljenim zahtjevima za pristup dokumentima Europske središnje banke.
   U prilog svojoj tužbi, tužitelj navodi četiri tužbena razloga:
   
               1.
            
            
               Prvi tužbeni razlog: Odluke LS/MD/17/405, LS/PT/17/406 i LS/MD/17/419 povređuju članak 4. stavak 1. točku (c) Odluke o pristupu jer je tužitelju odbijen pristup informacijama uz obrazloženje da su dokumenti, u potpunosti ili djelomično, obuhvaćeni općom pretpostavkom nedostupnosti kao povjerljivi dokumenti obuhvaćeni poslovnom tajnom koja se primjenjuje na institucije.
            
         
               2.
            
            
               Drugi tužbeni razlog: Odluka LS/PT/17/406 povređuje članak 4. stavak 1. točku (a) drugu i šestu alineju Odluke o pristupu jer se njome utvrđuje da su otkrivanje činjenice da je društvo Banco Popular upotrijebilo ELA [Emergency Liquidity Assistance (hitna likvidnosna pomoć)] nekoliko dana prije vlastite likvidacije i otkrivanje informacija o likvidnosti i omjeru kapitala mogli specifično i stvarno ugroziti učinkovitost monetarne politike i financijsku stabilnost Unije ili neke države članice.
            
         
               3.
            
            
               Treći tužbeni razlog: Odluka LS/PT/17/406 i Odluka LS/MD/17/419 povređuju članak 4. stavak 2. prvu alineju Odluke o pristupu jer je njima utvrđeno da su zatraženi dokumenti i informacije podrazumijevali poslovno osjetljivu informaciju koja je mogla utjecati na poslovne interese društava Banco Popular i Banco Santander.
            
         
               4.
            
            
               Četvrti tužbeni razlog: Europska središnja banka povrijedila je članak 47. Povelje Europske unije o temeljnim pravima jer je tužitelju odbila pristup dokumentima na kojima je ta institucija temeljila svoju odluku o likvidaciji društva Banco Popular.